ས་གནས་སྲིད་གཞུང་གིས་གོང་རིམ་ལ་མགོ་སྐོར་བཏང་ཞིང་གཞི་རིམ་ལ་བརྙས་བཅོས་བྱེད་པ།མི་རིགས་མཐུན་སྒྲིལ་ལ་གཏོར་བཤིག་བྱས་ཏེ་བོད་རིགས་ལ་ཁྱད་གསོད་དང་མནར་གཅོད་བྱེད་པའི་གནས་ཚུལ་བོད་ཁུལ་ན་ས་ཁྱབ་རྡོ་ཁྱབ་ཏུ་བྱུང་དང་བྱུང་བཞིན་པ་རེད།འདི་འདྲའི་མི་མངོན་པའི་གཉའ་གནོན་འོག་ཏུ་བཀྲ་ཤིས་དབང་ཕྱུག་ལགས་དཔའ་སྤོབས་ལྡན་པའི་སྒོ་ནས་ལངས་ཏེ་བདེན་པ་བརྗོད།ཁོང་གིས་བཤད་པའི་སྐད་ཆ་ནི་བོད་ཁུལ་གྱི་བོད་རིགས་ཡོངས་ཀྱིས་བཤད་འདོད་ཀྱང་བཤད་པར་སྐྲག་ནས་བཤད་མ་ཐུབ་པར་ཡོད་པའི་སྐད་ཆ་ཡིན།ཕྱི་རྒྱལ་གྱི་བརྡ་འཕྲིན་ལ་བརྟེན་ནས་ཁོང་གིས་བཤད་པའི་སྐད་ཆ་འཛམ་གླིང་གང་སར་ཁྱབ་ཅིང་ཏང་ཀྲུང་དབྱང་གི་རྣ་ལམ་དུའང་ཐོན།འདི་འདྲའི་དུས་ཚོད་དང་གནས་སྟངས་ཛ་དྲག་གི་སྐབས་སུ།མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་ས་གནས་ཁྲིམས་ཁང་གིས་ནོར་འཁྲུལ་ལ་ཡོ་བསྲང་མི་བྱེད་པར་བྲེལ་འཚུབ་ངང་ཡུལ་ཤུལ་ཁྲིམས་ཁང་གི་བཅད་ཁྲ་ལ་རྒྱབ་སྐྱོར་བྱས་ན་ནོར་འཁྲུལ་སྟེང་དུ་ཡང་ནོར་འཁྲུལ་ལས་པ་མ་རེད་དམ།